Det er normalt den mindst lyse tid her lige omkring vintersolhverv, men allerede i dag føles det som om, at der kommer meget mere lys igennem. I formiddagstimerne bryder solen igennem i større og større dele af Jylland, mens det endnu er skyet vejr i øst. Vær opmærksom på, at vejene fortsat kan være under frysepunktet, selvom temperaturen i luften i hele landet stiger til mellem 2 og 6 grader. I de sydlige egne kan der lokalt komme en let regnbyge, men langt de fleste ser ikke en eneste dråbe vand fra skyerne i dag. Eftermiddagen bliver solrig i Jylland og på Fyn, og det begynder også at klare op i det østlige Danmark. Vinden vil være let til jævn fra nord og nordvest. Solen går ned før klokken fire i hele landet, og med klart vejr vil temperaturen igen falde. I aftentimerne kan der desuden begynde at dannes tåge i Nordjylland, hvor temperaturen også falder til under frysepunktet. Vær derfor ekstra opmærksom i trafikken, som også er tæt på grund af julen. I løbet af aftenen ventes vejtemperaturerne under frysepunktet i det meste af landet.

Referat:
Der er – især i Jylland – risiko for glatte veje på en smuk solskinsdag.